ไฟแนนซ์ทูเดย์
เรียกว่างงไปตามๆ กัน เมื่อบรรษัทบริหารสินทรัพย์ไทย (บสท.) ได้ผู้ชนะการประมูลที่ดิน
19 ส.ค. 2554

เรียกว่างงไปตามๆ กัน เมื่อบรรษัทบริหารสินทรัพย์ไทย (บสท.) ได้ผู้ชนะการประมูลที่ดิน 
บริษัท ไทยเมล่อน โปลีเอสเตอร์ ริมถนนพหลโยธิน ย่านรังสิต 616 ไร่ มูลค่า 3,200 ล้านบาท ไม่ใช่นักลงทุนอสังหาริมทรัพย์ที่ไหน แต่เป็นผู้กองตุ๋ย หรือ ร.อ.ธรรมนัส พรหมเผ่า ผู้เคยถูกศูนย์อำนวยการแก้ไขสถานการณ์ฉุกเฉิน (ศอฉ.) ตรวจสอบว่าเป็นท่อน้ำเลี้ยงพลพรรคคนเสื้อแดง




...คนใน บสท.หลายคนก็งงเต๊ก เพราะการประมูลเที่ยวนี้ กำหนดเงื่อนไข วางเงินค้ำประกัน 10% เท่านั้น ใครจะเข้าประมูลไม่มีปัญหาอยู่แล้ว เพราะ บสท.ใกล้จะปิดตัวเองลงไปตามกฎหมายแล้ว จึงต้องการเงินสดมาโปะบัญชีให้งามงด ปรากฏว่ากลุ่มของผู้กองตุ๋ยชนะการประมูลไปเพียงรายเดียว 
...ย้อนไปดูฐานรายได้ทางธุรกิจของ ร.อ.ธรรมนัส ก็มีธุรกิจอยู่หลายแห่ง เป็นกรรมการ บริษัท ธรรมนัส การ์ด มี “เสธ.ไอซ์” พล.อ.ไตรรงค์ อินทรทัต ถือหุ้นในบริษัทนี้ด้วย 20% มีสินทรัพย์ 14 ล้านบาท แต่ผลประกอบการในบัญชีงบการเงินที่แจ้งกับกรมพัฒนาธุรกิจ กระทรวงพาณิชย์ ปี 2552 ขาดทุนประมาณ 4.8 ล้านบาท 
...บริษัท ลีเกิ้ล โปรเฟสชั่นแนล ซึ่งชื่อคุ้นๆ เพราะเกี่ยวโยงกับเรื่องวุ่นๆ กับสัมปทานที่ตลาดคลองเตย งบการเงินปี 2552 แม้รายได้กว่า 91 ล้านบาท แต่ผลประกอบการติดลบต่อเนื่องมา 45 ปี ส่วนบริษัท ธรรมนัส ทรานสปอร์ต ประกอบธุรกิจรักษาความปลอดภัยทั่วราชอาณาจักร มีทุนจดทะเบียน 20 ล้านบาท มีผลประกอบการในปี 2552 ขาดทุนสะสม 2.3 ล้านบาท 
...ที่น่าสนใจ คือ ร.อ.ธรรมนัส ยังเป็นกรรมการในห้างหุ้นส่วนจำกัด ขวัญฤดี ซึ่งเป็นผู้รับโควตาสลากกินแบ่งรัฐบาลจำนวนมากในปัจจุบัน ร่วมกับ น.ส.ขวัญฤดี กนิษฐสุตซึ่งเป็นที่ทราบดีว่าเป็นคนในครอบครัวเดียวกับ “เจ๊แดง” หรือ ปลื้มจิตต์ กนิษฐสุต ซึ่งอดีตเคยได้รับฉายาว่าเป็นกลุ่ม 5 เสือกองสลาก ร่วมกับเจ๊สะเรียง หรือ สะเรียง อัศววุฒิพงศ์